ብምባል ይሓቱ። ተመስገን ቂጤሳ ግን ኢትዮጵያ ንሰነድ ዓለምለኸ ትካል ስራሕ (ኣይ ኤል ኦ) ዝፈረመት ሃገር ከምዝኾነት፡ እቲ ሰነድ ድማ ተቖፃፀርቲ ትራፊክ አየር ንዘለዎም ፀቕጢ ስራሕን ሙያዊ ብቕዓትን ኣብ ግምት ብምእታው ምስ ናይ መርከብ ካፒቴን ከምኡ ድማ ምስ ኣብረርቲ ንግዳዊ ነፈርቲ ማዕረ ክኽፈሉ ከምዝግባእ ኣቐሚጡ እዩ ይብል። "እታ ሃገር ንፓይለት ትኸፍል እያ። ንሕና ዝኽፈለና ግን ሓደ ማእኸላይ ፓይለት ካብ ዝኽፈሎ ብዒስራ ኢድ ዝነኣሰ እዩ። ንኣብነት ኣነ ናይ ሸውዓተ ዓመት ልምዲ ኣለኒ፤ ዝኽፈለኒ ግን ብወርሒ 380 ዶላር እዩ። ናተይ ስራሕ ግን ካብዚ ንላዕሊ ዋጋ እዩ ዘውፅእ። ዝረክቦ ካልእ ረብሓታት 'ውን የለን" ይብል። ንተሞክሮ ኬንያ ኣልዒሉ ድማ ይሙግት። "ኬንያ ምስ ኢትዮጵያ ዝመጣጠን ቁጠባ እዩ ዘለዋ። ናይ ኬንያ ተቖፃፀርቲ ትራፊክ ኣየር ግን ካባና ሓሙሽተ ዕፅፊ መሃያ እዮም ዝወስዱ፤ ረብሓታት ከይሓወስካ" ይብል ተመስገን። ኮሎኔል ወሰንየለህ፡ መንግስቲ ብመሰረት ዝገብሮ ወሰኽ መሃያ፡ እዞም ሰብ ሞያ ተረባሕቲ ከምዝነበሩ ይገልፁ። ይኹን እምበር ወሰኽ 1 ሽሕ ሚእታዊት እንትሕተት፡ ቦኽሪ እዝኖም ከምዝኾነ ተዛሪቦም። ''ዋላ እኳ መንግስቲ ሓደ ሽሕ ሚእታዊት (ዓሰርተ ዕፅፊ) ዝብል ሓሳብ እንተዘይተቐበሎ፡ ብመሰረት ዝተጣየሸ ኮሚቴ ግና መፅናዕቲ የካይድ ኣሎ እዩ" ድማ ኢሎም። እሞ ናይዞም ተቖፃፀርቲ ትራፊክ ኣድማ፡ ኣብ ስራሕ እቲ መንገዲ ኣየር ዝፈጠሮ ፅልዋ ይህልው'ዶ ንዝብል ሕቶና እንትምልሱ፡ "ኣብቲ ኣድማ ዘይተሳተፉ ሰብ ሞያ፣ ቅድሚ ሕዚ ኣብቲ መንገዲ ኣየር ተቖፃፀርቲ ትራፊክ ኣየር ዝነበሩ ግና ኣብ ካልእ ስራሕ ተመዲቦም ክሰርሑ ዝፀንሑ ብምስልጣንን ከምኡ እውን ካልኦት ሰብ ሞያ ካብ ሃገራት ወፃኢ ብብምፃእ፡ እቲ ስራሕ ብዘይ ሓደ ኣበር ንክስራሕ ንገብር ኣለና" ክብሉ ሓቢሮም። እሞ እዚ ኣማራፂ እዚ ዘላቒ መፍትሒ ድዩ ?
